钦定古今图书集成/方舆汇编/职方典/第1043卷 > 《福州南涧寺上方石像记》唐·欧阳詹
## 钦定古今图书集成/方舆汇编/职方典/第1043卷 > 《福州南涧寺上方石像记》唐·欧阳詹

“万物阗阗，各由袭沿。无袭无沿，而忽以然，苟非妖怪，
寔为珍庆。”斯《石像》者，其珍庆欤始，孕灵韫质，兆朕未
见，则峨峨巨石，岩峭山立，镇郡城之前阜，压莲宫之
上界，海若鞭而莫动，天将泐而终固。皇唐天宝八年
五月六日清昼，忽腾云旁涌，骤雨交集，惊飙环骇，匉
訇杳冥，雄雄者雷，𬴃然中震，逆火喷野，大声殷空，岑
岭𨇾跜，潭洞簸荡。须臾风雨散，雷云收，激劈轮囷，斩
焉中辟。南委地以梯落，北干霄而碣树，不上不下，不
西不东，亭亭厥心，隐隐真像，三十二相具，八十种好
备。列侍环卫，品觉有序，庄严供养，文物咸秩。融然慈
面，俨矣仪形，似倚雪山而授法，如开月殿以趺坐。异
矣哉！不曰博闻乎？未聆于既往；不曰“多智乎”，罔测其
所来。且物之坚，莫坚于石，况高厚广袤，又群石之杰，
一朝瓜剖，中有雕琢。其为造石之初，致有相以外封
乎？其为有石之后，入无间以内攻乎？噫，不可以人事
征试，请以神化察巍巍。释氏发挥道精，其身既倾，其
神不生。等二仪以通变，齐四大而有力。教于时有所
颓靡，人于教有所忸怩，则为不可思议，以喣以吹，故
示此无迹之迹，难然之然，俾知其我存存，入我之门。
《经》曰：“千百亿化身”，盖随感而应。兹身者，则千百亿之
一焉。昔诸佛报现，皆托于有命，有命则有生，有生则
有灭。曷若因其不朽之物，凭乎不动之基，形既长存，
法亦随是。与夫为童儿而出世，假长者以来化。元元
之徼，则虽一，永永之利则不侔。不可以礼足而悔罪，
寄形以安乐，予则求福不回者，焚香跪仰，或从释子
之后，故为巉巉之馀仞，聊书其所由来。贞元六年七
月十五日记。